**נספח לרעיונות מתוך היחידה - מה מקום העשייה הקהילתית בחנוכה הנוכחי?**

**יחידה משותפת של הגשמה וצופים לכל**

**מסר מרכזי:** בשנה האחרונה ראינו ביתר שאת כמה משמעותית וחשובה הקהילה עבור פרטיה, על אחת כמה וכמה בעיתות משבר וחוסר וודאות. גם כעת, נוכח 2 גזרות של לחימה, גיוס מילואים נרחב ומשפחות שנמצאות כרגע בהרכב חלקי ובתחושת חוסר ודאות, משפחות וקהילות שחסרות את יקיריהן ויקירותיהן שעדיין מוחזקים/ות בשבי החמאס וקהילות שאיבדו ולצערינו עוד מאבדות מבניהן ובנותיהן במלחמה, ואחרי תקופת התמודדות ארוכה מאוד – הקהילה היא מפתח להמשך עשייה משמעותית.

חנוכה מהווה הזדמנות חינוכית לעשייה קהילתית – עבור הקהילה ובשיתוף הקהילה. בחנוכה יש מספר רב של ימים ללא מסגרת עבור הילדים/ות ולא לכל המשפחות יש כרגע אפשרות לייצר פעילות ותעסוקה בזמן החופש. יש לנו הזדמנות לאפשר לנוער שלנו להיות משמעותיים/ות עבור הקהילה שמתמודדות עם אתגרים אלו כרגע, והזדמנות לתת לקהילה מקום בטוח ומקום של שייכות – "השבט כלב הקהילה".

רעיונות מפתח – עונים על הרבה אתגרים שמופיעים במגוון קהילות בתקופה הזו

* **קייטנות** – במרחבי פעילות רבים יש לנו חברי/ות שנת שירות שלא לכולםן יש תפקיד במפעלי חנוכה. זו הזדמנות לייצר קייטנות בשעות הבוקר לחניכים/ות הצעירים/ות וגם לכלל ילדי/ות הקהילה שאין להםן מסגרות בוקר.  
  **חשוב לזכור!** רב השכבג יוצא לטיול של 3 ימים בתקופת החופש ויהיה פחות פנוי פיזית ומנטלית להפעיל קייטנה.  
  **מה אפשר לעשות?** לתת מקום ואחריות לחניכי/ות ט' בהעברת פעילויות צופיות פשוטות שלא דורשות הכנה רבה (זו גם אחלה התנסות בשבילםן). אפשר לתת מקום גם לחניכי/ות ז'-ח' להפעיל תחנות לחניכי/ות הצעירים/ות ולילדי/ות הגנים (כמו פינות יצירה וצביעה, באולינג, איקס עיגול ענק ועוד) – מייצר תעסוקה חיובית עבור חניכי/ות נעורים ותחושת משמעות, ומוריד עומס מהשכבות הבוגרות.  
  בנוסף, יש לנו גם שכבגיסטים/ות שלא יוצאים/ות לטיולי חנוכה (בין אם מסיבות רפואיות, חששות או חוסר רצון לקחת חלק במפעל). תפקיד עם אחריות בקייטנה יכול לתת להםן תחושה של משמעות חיובית במקום תחושות פספוס (יכולים/ות להיות אחראיים/ות על חלוקת הציוד בפתיחת יום וסוף יום, ניהול משובים לחניכי/ות ט שהפעילו קבוצות ועוד).
* **חיבור עם גופים ותנועות נוספים** – עקב טיולי חנוכה דרום המשאבים השבטיים שלנו בחופשת חנוכה מנותבים ברובם לטיול ולכן מצטמצם המענה לקהילה. אם נאחד כוחות עם תנועת נוער אחרת נוכל להרוויח עוד הון אנושי שיכול לספק יחד מענה לשכונה. לפעמים יש מתנ"ס או מועדונית שנמצאים בלב השכונה ובחירה לקיים שם פעילות לקהילה בחנוכה יכולה להגדיל את כמות הילדים/ות שיבואו לקחת חלק (ולהיחשף לפעילות הצופית).
* **הכנת עוגות (וכדומה) שבטית חלוקה לקהילה** – יום שבו חניכי/ות השבט נפגשים/ות כדי להכין מטעמים ולאחר מכן יוצאים/ות לחלק אותם למשפחות בקהילה.   
  חשוב לזכור! יש לעשות מיפוי של הקהילה סביב השבט ולהבין מי נמצא סביבנו ואנו יכולים/ות לשמח אותםן.  
  **למי זה יכול לפנות?** לקשישים/ות שגרים לבד ואין להםן משפחה שתעשה איתםן את החג (אפשר לברר דרך הרווחה), למשפחות מילואים שמתמודדות עם חוסר בתא המשפחתי תקופות ארוכות השנה (אפשר דרך הרשות, אפשר דרך נשות המילואימניקים בקהילה – למצוא דמות מפתח ודרכה לפרסם בקבוצות הווטסאפ), לקהילות מפונים/ות (דרך הרשות), למשפחות עם צרכים מיוחדים (דרך בתי ספר או דמות ברשות או בקהילה שמכירה מקרוב את התחום), למשפחות פצועים/ות מהמלחמה או משפחות שכולות, יש הרבה שישמחו לדעת שרואים/ות אותםן והחניכים/ות שלנו ירגישו משמעותיים/ות בכל שגרמו למישהו/י לחייך ולשמוח בחג.

**הקהילות הגרות באזורי קו עימות**

האתגרים: הקהילה מתמודדת עם פחד ורצון להשאר בבית בשל המצב הבטחוני, נמצאת במציאות משתנה של הנחיות פיקוד העורף וגופי הבטחון, אחרי תקופה ארוכה שגם המסגרות הפורמליות לא מתפקדות כרגיל והרבה דברים קורים בלמידה מרחוק, תוך מיעוט במפגשים חברתיים, ועכשיו יש 8 ימים של חופש ללא מסגרות כמעט בכלל.

רעיונות לפעילויות שנותנות מענה לקהילה בחנוכה:

* יצירת פעילות דרך הרשתות החברתיות – אתגר יומי, לייב ואירוח חניכים/ות או בעל"ת בשבט לראיונות, סרטונים על זמני צופיות שאפשר לעשות בבית ולפרסם את מי ששיתף את השבט בתוצר ועוד. קיימים הרבה רעיונות לפעילויות באתר ["צופים לכל מצב"](https://www.tzofim.net/home).
* קיום פעילויות במרחבים מוגנים בקהילה – בבתי ספר, במתנ"סים ומועדוני נוער וזה יכול להיות במקומות שלא בהכרח יש להם קשר לנוער (לדוגמה במקלט הציבורי בשכונה או במרכז לעולים/ות חדשים/ות שיש לו מרחב מוגן ומוכן לארח).
* הדלקת נרות קהילתית במקום שמאפשר מרחב מוגן – אפשר לארגן לחניכים/ות הדלקת נרות בבית ספר קרוב ויש הזדמנות לפתוח את הדלקת הנורות גם לקהילה. או ללכת עם קבוצת חניכים/ות להדליק נרות בבית אבות או בית דיור מוגן ולעשות שם פעילות קבוצתית בשיתוף הקהילה (זו הזדמנות עבור החניכים/ות להרגיש משמעותיים/ות לחברי/ות הקהילה).

**קהילות מפונים/ות**

האתגרים: הקהילה כבר תקופה ארוכה מאוד לא בבית ובמקום הבטוח והמוכר שלה. הקהילות מאוד מגובשות ומלוכדות כאשר נמצאות יחד, אבל אין להן את מרחב השייכות המוכר להן ומרגישות אורחות/זרות הרבה פעמים במקום החדש. לנוכח המצב לא תמיד מתאפשר לקיים מסורות קהילתיות סביב החגים והמועדים כפי שהיו רגילות לחגוג לפני הפינוי.

רעיונות לפעילויות שנותנות מענה לקהילה בחנוכה:

* שבט מארח – הזדמנות לפתוח את השבט שלנו לקהילה המפונה. לא בכל הקהילות המפונות יש שבט צופים, לפעמים יש תנועת נוער אחת באותו היישוב. הזדמנות ליצור קשר עם צוותי ההדרכה מהקהילה המפונה, להזמין אותםן לקיים פעילות בשבט שלנו ואפילו לעשות פעילות משותפת של קבוצות שלנו לקבוצות של הקהילה המפונה.
* יום שיא שבטי – לייצר יום במהלך החופש לפעילות שיא בשבט ולפתוח אותה גם לקהילה. הזדמנות לתת תפקיד ואחריות לשכבת ט שאין לה מפעל צופי בחופשת חנוכה להפעיל תחנות צופיות וקיטים של פעילות מוכנים מראש.
* הדלקת נרות קהילתית בשיתוף הקהילה המפונה – לתת מקום גם למסורת הקהילתית של הקהילה המתארחת ולייצר הווי משותף לשתי הקהילות.

**קהילת משפחות המילואים**

האתגרים: במשך תקופות ארוכות לאורך השנה נעדרו אחד או אחת מבני/ות הבית (לפעמים יותר מאחד), ועכשיו אנו נמצאים/ות בתקופה של סבב מילואים רחב נוסף. יוצא שההורה שנשאר/ת בעורף אחראי/ת לגידול הילדים/ות ודאגה להםן, תפעול משק הבית, פרנסת המשפחה ודאגה אינסופית למי שנמצא/ת בחזית. גם הילדים/ות מתמודדים/ות עם תקופות ארוכות של חוסר ודאות ודאגה ולא תמיד להורה שבבית יש פניות להכיל גם את מצוקות או רצונות הילדים/ות בנוסף לכל האחריות. עכשיו המשפחות עומדות לפני חופש של 8 ימים ללא מסגרות, כשרב מקומות העבודה ממשיכים לתפקד כרגיל והתא המשפחתי בהרכב חסר.

רעיונות לפעילויות שנותנות מענה לקהילה בחנוכה:

* מיפוי המשפחות בקהילה ליצירת מענים נקודתיים: דרך מחלקת הרווחה ברשות, בעזרת הדרג המתנדב או דרך משפחה שאנחנו מכירים/ות בקהילה ויכולה לחבר אותנו לקבוצת ווטסאפ ולמשפחות נוספות. ברגע שנבין סדרי גודל, באילו משפחות יש מישהו/י כרגע במילואים, משפחה שאין בה אחים/ות גדולים שיעזרו בדאגה לקטנים/ות ועוד נוכל הציע עזרה נקודתית (כמו הוצאת הכלב לטיול, ליווי הילדים/ות לפעילות וממנה כי אין הורה שיסיע ועוד)
* שבט פתוח לכל הגילים – בשעות הבוקר עוזר בעיקר עם ילדי/ות הגנים והיסודי, אחר הצהריים נותן מענה גם לבוגרים/ות יותר. לפעמים אפילו כמה מחצלות, משחקי קופסה, חדר לעזרה בשיעורי בית ועבודות לחופש יכולים ממש לתת מענה.
* פינת קפה ומנוחה להורים – במהלך פעילויות שאנו מפעילים/ות בשבט אפשר לייצר פינת קפה ואזור ישיבה להורים, שיוכלו להתבונן מהצד על הפעילות ועם זאת יוכלו לנוח קצת משמירה על הילדים.

**קהילה מרקע סוציואקונומי נמוך**

**האתגרים**: חופש ארוך בו ככל הנראה ההורים צריכים/ות להמשיך לעבוד, לא תמיד יש אפשרות כלכלית לשלוח את הילדים/ות למסגרות בתשלום במהלך החופש. קורה אחרי שנה לא יציבה בה יכול להיות שהיכולת הכלכלית של המשפחה נפגעה יותר, או משפחה שמתמודדת בפעם הראשונה עם הקושי הכלכלי נוכח אובדן עבודה או יכולת כלכלית.

רעיונות לפעילויות שנותנות מענה לקהילה בחנוכה:

* יצירת פעילות חוץ שבטית בשכונה – במקומות בהם אנו מזהים/ות שילדי/ות השכונה לא מגיעים/ות לשבט, אפשר לנסות לייצר פעילות בנקודה מרכזית בשכונה. מומלץ לייצר שיתוף פעולה עם מתנ"ס או מועדונית שכונתית שהנוער בשכונה מכיר ומגיע אליהם (משחק כדורגל במגרש השכונתי. מחצלות, משחקים, תחנות צופיות ופינות יצירה בגינה הציבורית ועוד).
* יצירת פעילות מקוונת ופרסום ברקודים בשכונה – הזדמנות להנגיש את עצמנו בעוד דרכים. אפשר לתלות ולפרסם משימות ברחבי השכונה ולהזמין את הילדים/ות לשלוח את התוצרים לפרופיל השבטי. אפשר לתלות ברקודים לסרטונים עם זמני צופיות פשוטים שאפשר לעשות בבית או להזמין את ילדי/ות השכונה לפעילות צופית בשבט דרך הסרטונים.

**משפחות מיוחדות**

אתגרים: להורים לילדים/ות עם צרכים מיוחדים לא תמיד יש אפשרות לשלוח את הילדים לפעילות עצמאית (לרב אם הםן לא מכירים/ות את הפעילות יחששו לשלוח את הילד/ה לבד כי לא בטוחים אילו כלים להתמודדות ומענים קיימים בפעילות). לא כל מסגרות החינוך המיוחד ממשיכות לפעול בחופש, מה שמצריך מההורים לפנות זמן ולשמור על הילדים/ות במהלך החופש.

רעיונות לפעילויות שנותנות מענה לקהילה בחנוכה:

* להעזר במדריכי/ות צמי"ד והשתלבות בשבט – יש לנו בעלי/ות תפקידים שקיבלו הכשרה וכלים, זו הזדמנות מעולה לתת להםן להביא את הכלים האלו לידי ביטוי (בפרט עם מדריכי/ות צמי"ד במסגרות חוץ שחווית ההדרכה הקבוצתית שלהםן שונה).
* שיתופי פעולה ברשות – ברשויות רבות יש "בית למשפחות מיוחדות", מקום שנותן מענה ופעילות לילדים/ות עם צרכים מיוחדים ולמשפחותיהםן. אפשר לייצר פעילות באותו בית כדי להנגיש את זה לקהילה או לבדוק אילו פעילויות מתקיימות במהלך החופש (ולהגיע להעביר שם תחנות צופיות, או לייצר פעילות נוספת בימים או שעות שהמרכז לא פועל). בנוסף, אפשר ליצור קשר עם דמויות ממסגרות החינוך לחינוך מיוחד ועם בתי ספר סביב כיתות התקשורת כדי להפיץ להורים על המענה שקיים.
* קיום פעילות משותפת להורים וילדים/ות – כפי שאמרנו להורים לילדים/ות עם צרכים מיוחדים יש הרבה פעמים חששות לשלוח את הילד/ה לפעילות לא מוכרת להםן. פעילות משותפת יכולה לתת להורה את המקום הבטוח לקחת חלק בלי להרגיש מתערב/ת, ובנוסף זו חשיפה טובה להורים על הפעילות בצופים לילדים עם צרכים מיוחדים.

**ילדים ונוער בגילי יסודי וחטיבה**

האתגרים: בצופים אין לנו פעילות בחופש המיועדת לחניכים/ות הצעירים/ות יותר. החופש יכול להיות מלווה בתחושה גדולה של שיעמום והדרכים להפיג אותו לא תמיד חיוביות.

רעיונות לפעילויות שנותנות מענה לקהילה בחנוכה:

* פעילויות שלא דורשות הרבה משאבים: ערב סרט (אם יש מספיק בוגרים אז גם סיר פופקורן בשטח אש יכול לשדרג את החוויה), שבט פתוח עם מחצלות ומשחקי קופסה.

בסופו של דבר, כל הרעיונות שנרשמו במסמך זה מתחילתו ועד סופו יכולים לתת מענה גם לילדי/ות היסודי והחטיבה אצלנו בקהילה.